
Ipari sós szennyvizek tisztítására használt aktív szenek regenerálási lehetőségeinek vizsgálata

Az aktív szenek pórusgazdag, rendkívül nagy fajlagos felülettel rendelkező anyagok, amelyek alkalmazási területei rendkívül szélesek. A kazincbarcikai telephelyű BorsodChem Zrt. számos technológiai folyamatában fontos szerepe van az aktív szénnek. Adszorbensként hasznosítja az egyik a fő termékénél, az MDI gyártásánál keletkezett NaCl tartamú szennyvíz tisztításánál. Ezen alkalmazásnál az aktív szén feladata a sós vízben lévő szerves anyagok megkötése. Ezzel egyrészt biztosítható az, hogy az ipari szennyvízzel ne kerüljenek környezetkárosító szerves anyagok (MDA, metanol, anilin) a csatornákba. A szorbenssel való szerves anyag eltávolításnak itt főként az a célja, hogy a megtisztított sós szennyvízből kristályos sót (NaCl) állíthassanak elő, ezzel a só visszaforgatható legyen az elektrolízis üzembe.
A tisztítási célra használt aktív szén kapacitása véges, egy idő után telítődik, ezért időként vagy regenerálni, reaktiválni, vagy ha egyik sem lehetséges, akkor cserélni kell. Mivel az aktív szén drága, ezért a gyakorlatban, így a BorsodChemnél is, ha lehetséges törekszenek a kimerült aktív szén újrahasznosítására. Ez a költségeket tekintve akkor lehetséges, ha a regenerálás kevesebbe kerül, mint az új aktív szén megvásárlása. A regenerálásra több út is kínálkozik. A dolgozatban a technológiában preferált lehetőségként tanulmányoztuk a vízgőz desztillációval kombinált, különböző pH-jú közegekkel történő regenerálást. Vizsgáltuk a regenerálás termikus lehetőségét is. Elvégeztük a kimerült aktív szén kétlépéses újraaktiválását szén-dioxiddal. A szén aktív állapotának jellemzésére gáz és oldat adszorpciós kísérleteket végeztem.
A szenek metilénkék, és para-nitrofenol adszorpciós adatai, ill. gázadszorpcióval meghatározott fajlagos felülete segítségével megállapítottuk hogy a termikus újraaktiválással a szén eredeti adszorpciós képességének kb. 90%-a visszaállítható.



